Matovič, Igor, podpredseda vlády a minister financií SR (2021-12-02):
Ďakujem pekne. Dovoľte mi teraz ísť možno na to trošku cez čísla, lebo ono sa to patrí vzhľadom na to, že zastupujem ministerstvo financií, aby sme na to pozreli vlastne možno cez fakty, aby sme odložili bokom emócie. Máme 870-tisíc dôchodcov, ktorí sa už očkovali dvomi dávkami. Zjednodušene povedané, dôchodcov, ktorí veria v to, že vakcína chráni ich život a z týchto niečo vyše 200-tisíc sa zatiaľ zaočkovalo treťou dávkou. Čiže približne 670-tisíc dôchodcov zatiaľ treťou dávkou chránených nie je. Ďalšie číslo veľmi dôležité je, že 380-tisíc dôchodcov nemáme chránených ani jednou dávkou, ktorí sú z tejto rizikovej skupiny, ale, bohužiaľ, neuverili tomu, že by vakcína mohla nejakým spôsobom chrániť ich život, a tým pádom sú mimoriadne ohrození. Že mimoriadne ohrození sú, sú zase jednoznačné fakty, v nemocniciach vidieť. Viac ako 80 %, 83 % pacientov momentálne v nemocniciach sú neočkovaní, 90% pacientov sú nad 60 rokov a viac ako 90% zomretých sú takisto nad 60 rokov. Z nich 90 % je tých, ktorí neboli očkovaní. Pri zaočkovaní približne 58 % z dospelej populácie je každému, kto absolvoval aspoň 2-3 prvé ročníky na základnej škole jasné, že očkovanie mimoriadne efektívne funguje. Útvar hodnoty za peniaze, ktorý by mal posudzovať každú jednu investíciu, vyhodnotil ešte v lete počas očkovacej lotérie v materiáli k očkovacej lotérii, že aká je vlastne spoločenská hodnota očkovania. Samozrejme, že sa to vyvíjalo od toho, že kto koľko mal rokov a naozaj pri tých najmladších ľuďoch to bolo pár sto eur, ale pri dôchodcoch v priemere nad 60 rokov spoločenská hodnota bola 12 700 euro. Inak povedané, keď veľmi-veľmi preženiem, keď nezaočkujeme ani jedného dôchodcu alebo zaočkujeme milión dôchodcov, tak keď nás milión dôchodcov zaočkovať bude stáť 12,7 miliardy eur, tak nám to za stojí. Sú na to presné metodiky, ako sa vypočítavá spoločenská hodnota očkovania aj spoločenská hodnota života, bohužiaľ. Ale teda na základe tejto presnej metodiky Útvar hodnoty za peniaze, naozaj expertný ústav, do ktorého ja som nedodal jedného, jediného človeka, čiže má tú tradíciu už, chvalabohu, dlhoročnú na ministerstve financií, vypočítal, že teda zaočkovať v priemere jedného alebo priemerná hodnota zaočkovania jedného človeka s vekom nad 60 rokov je pre nás ako Slovenskú republiku hodné približne 12 700 eur. Samozrejme, úplne najlacnejšie je, aby dôchodca prišiel sám, aby sa zaočkoval sám bez akejkoľvek kampane, bez akejkoľvek motivácie. Vtedy môžme povedať, že jedno očkovanie s dvomi dávkami alebo s jednou dávkou nás stojí približne vakcína 20 eur, lekár 20 eur, je to 40 eur, ak to je dvomi dávkami 80 eur, ak je to tromi dávkami veľmi zjednodušene, veľmi zhruba 120 eur. Áno 120 voči 12-tisíc je jedna stotina. Bolo by úplne najlepšie, aby nám všetci dôchodci prišli alebo aspoň ten milión dôchodcov prišiel sám od seba, aby sme zaočkovali milión dôchodcov krát 120 eur tromi dávkami. Máme to za 120 miliónov eur za sebou a povieme si, že sme ušetrili 99 % voči tej spoločenskej hodnote očkovania, ako to vypočítal Útvar hodnoty za peniaze. Lenže sami poznáme realitu. Bohužiaľ, tých bludov bolo narozprávaných kopa, či už o tom, že očkovaním sa do vás pichá nejaký čip alebo či o tom, že priamo vakcína obsahuje bunky nenarodených detí alebo plodov a rôzne strašenia o tom, aké rôzne následky vakcína bude mať. Ako dostatočne nebola testovaná, ako sú to pokusy na ľuďoch, ako sú to pokusy o nové ovládnutie sveta, ako sú to pokusy o to, aby teraz starí ľudia vymreli po očkovaní a podobne. Bohužiaľ, existuje mnoho ľudí a nielen tých starších, ale aj tých mladších, ktorí týmto veciam uverili a kvôli tomu sa očkovať neišli. Dnešná situácia, keď sa teda znova vraciam k číslam je taká, že z 1 250 000 ľudí starších ako 60 rokov na Slovensku máme zaočkovaných dvomi dávkami alebo poviem tromi dávkami 200-tisíc ľudí, dvomi dávkami 670-tisíc ľudí. To znamená, dokopy s tými tromi je to, očkovaných máme 870-tisíc ľudí a 380-tisíc ľudí nemáme očkovaných vôbec. Zároveň vidíme, čo nám to teda spôsobuje v nemocniciach a že sme dosiahli kritické množstvo pacientov a dosiahli sme asi, aj, by som povedal, hranicu, kritickú hranicu trpezlivosti možno aj zdravotníkov, ktorí pôsobia v tých nemocniciach. Predpokladám, že veľmi málo z nás, myslím, že od vás Kotlebovcov, pán Urban, alebo z Republiky medzičasom, ten vie, o čom rozprávam. Pán Raši zrejme ten v nemocnici nie je a neviem, či chodí slúžiť, neviem, či tu sú nejakí ďalší aktívni lekári a zdravotné sestry, ktorí by priamo zažívali denno-denne alebo videli aspoň raz toho covidového pacienta v tom kritickom stave. Títo ľudia vedia naozaj, aká extrémne vypätá situácia v nemocniciach je, čo to znamená stáť nad pacientom, o ktorom viete, že síce sa možno svojím vlastným rozhodnutím do tej situácie dostal, ale v súlade s Hippokratovou prísahou vám záleží do posledného jeho dychu na jeho živote. A títo reálni lekári, zdravotné sestry a iní zdravotnícki pracovníci doslova volajú, jak smädní na púšti po tom, aby sme im nejakým spôsobom pomohli. Samozrejme, ak by to bolo o tom čisto len o slobodnom rozhodnutí ľudí a by sme sa mohli spoliehať, že tí ľudia nebudú ovplyvnení rôznymi tými bludmi, ktoré som hovoril na začiatku, tak o pomoc by nevolali. Len, bohužiaľ, tento zápas o ich názor alebo ich presvedčenie v otázke vakcinácie sme prehrali. Za tejto situácie, keď vidíme, aké to má nedozierne následky, či už to je na zdravie, životy priamo tých ľudí, ktorí v tých nemocniciach sú, ale logicky aj na zdravie tých ľudí, ktorí sa do nemocnice nedostanú alebo vyhnú sa tej nemocnici, ale nakoniec neviem, určite máte aj vy známych, ktorí pol roka nemajú čuch, nemajú chuť, majú problémy so srdcom a podobne po prekonaní covidu, tak tie zdravotné následky sú mnohých, mnohých ľudí. Ale nie je to len teda o tých zdravotných následkoch, je to extrémnej vyčerpanosti zdravotníckych pracovníkov, zdravotných sestier, lekárov. Je to o mimoriadnom strese v spoločnosti, o napätí, ktoré pôsobí doslova ako katalizátor na také nejaké skryté zlo v nás, ktoré sa počas takýchto kríz potom dostáva na svetlo sveta a nerobí to dobre. Ja viem, že sú v tejto sále politici, ktorým táto situácia vyhovuje a v podstate, nechcem povedať, že sa modlia za to, ale tešia sa z toho, keď ráno vidia, že situácia sa zhoršuje. Ale nie je v súlade s tým, čo sme tu, a ja som bol jedným z vás, pred rokom a trištvrte tu na ústavu prisahali. Súčasťou tej prísahy bol prísľub, že budeme robiť všetko preto, aby sme chránili životy, aby sme chránili zdravie, aby sme sledovali verejný záujem a nielen záujem samých seba. Mám trošku obavy, že zobudiť sa s tým, aby som si pozrel graf, a keď tých úmrtí za predošlý deň je viac, keď tých chorých je viac a hreje to niektorého politika pri srdiečku, je v príkrom rozpore s tým naším sľubom na ústavu. My by sme mali zastupovať záujem ľudí, je nás alebo vás 150 vyvolených, ktorí máte mimoriadne dôležitú úlohu chrániť verejný záujem a sledovať dobro pre všetkých ľudí bez ohľadu na to, či vás volili, nevolili, alebo koho voliť v budúcnosti budú. Bohužiaľ, ale priznajme si a dajme si ruku na srdce, ja verím tomu, že aj tí, ktorí to robia, robia to čisto z politických dôvodov, že vedia, že keď budú burcovať proti opatreniam, proti očkovaniu a šíriť bludy, verím tomu, že v tom vašom živote v priebehu dňa, večer, ráno, pri modlitbe alebo mimo, sa to svedomie zobúdza a kladiete si sami otázku, že či konáte dobro, že či to svoje vlastné, ten svoj vlastný záujem alebo politický záujem nenadraďujete nad záujem ľudí, ktorých by ste mali zastupovať, nad záujem vašich vlastných voličov a na vás sa spolieham pri hlasovaní o tomto návrhu zákona. Viem, že to je ťažké si niekedy v takýchto situáciách priznať, že som zlyhal alebo urobil som chybu. Ja som si ju priznal za posledného pol roka, trištvrte roka viackrát a ak sa vás akákoľvek moja chyba dotkla, veľmi sa za ňu ospravedlňujem. Ak považujete za chyby to, že poviem Ficovi, že to je podľa mňa skorumpovaný cynický bastard. No hold, naozaj ho považujem za skorumpovaného cynického bastarda a v tomto si nepomôžem, lebo jednoducho tak sa správa. Na druhej strane verím, že v takýchto zlomových situáciách, kedy sa rozhoduje o tom, že naozaj zásadne na tej križovatke, ktorým smerom sa vydáme, dokážete vyhodnotiť, že by sme mohli ťahať spolu. Predkladám tému, ktorá nás môže spájať. Spájať tých, ktorí cítia zodpovednosť voči životom v koalícii, ktorí cítia zodpovednosť voči verejným financiám a chcú chrániť verejné financie cez vyššiu zaočkovanosť ľudí a chcú chrániť nemocnice pred kolapsom, ktorá dokáže spojiť aj teda tých ľudí z opozície, ktorí najmä si hovoria, že sú sociálne cítiaci a zastupujú sociálnu demokraciu. Ale áno, spolieham sa aj na to, že takýto návrh zákona dokáže podporiť aj lekár pôsobiaci v opozičných radoch, opozičnej politickej strany, ktorá vakcináciu spochybňuje. Lebo si myslím naozaj, že to je v súlade s Hippokratovou prísahou a je to jeden z nástrojov, ako život a zdravie chrániť. Mám úprimný pocit, že rozhodnutie, ktoré urobíme, je de facto posledná šanca pre stovky ľudí, ktorí, ak ich hodíme cez palubu len preto, lebo návrh predkladá Matovič, zbytočne zomrú. Mám úprimný pocit, že robíme rozhodnutie, ktorým môžeme ušetriť Slovenskej republike vo verejných financiách doslova miliardy eur z najbližších lockdownov, z tohto lockdownu a môžme usporiť práve tým, že skrátime to utrpenie ekonomického uzatvorenia ekonomiky, na ktoré doplácame mnohí, na ktoré doplácajú deti v školách, na ktoré doplácajú podnikatelia dotknutých prevádzok, je ich viac ako 100-tisíc, na ktoré doplácajú dôchodci svojím životom a svojím zdravím. Preto by som bol veľmi rád, aby sme, aby ste boli otvorené, aby ste mali otvorené svoje duše a srdcia napriek tomu, že ste dali vaše striktné vyjadrenia o tom, ako tento návrh zákona nepodporíte. Akoby ste chceli dvesto eur v hotovosti, tristo eur za očkovanie a podobne, ale chcem vám k tomu aj takto verejne povedať stanovisko, že prečo si myslím, že ten návrh by sa výrazne míňal účinku. My sme ponúkli cez sprostredkovateľský bonus ľuďom 90 eur v podstate keš, týmto nad 60 rokov, ak sa zaočkujú. Sami vieme, že to zásadne s číslami nepohlo. Ak ľuďom necháme motiváciu dvesto, tristo eur v kupónoch, ktoré môžu minúť v prevádzkach, tá motivácia bude veľmi podobná ako deväťdesiat eur keš a obávam sa, že by sme situácii zásadne nepomohli, len by sme minuli kopu peňazí, ale neusporili by sme, nebolo by to z úspor, ktoré môžme reálne získať vtedy, keď sa nám kopa-kopa ľudí preočkuje treťou dávkou alebo sa nám niekoľko desiatok tisíc zaočkuje, ktorí by vôbec zaočkovaní neboli. Zároveň si myslím, že neísť a nepodporiť tento návrh a nechať to tak, by som povedal, že naverímboha, no však keď sa teda nezaočkovali, nech si znášajú dôsledky svojho rozhodnutia, tak je obrovské riziko v situácii, keď vieme, že nám prichádza omikron na Slovensko. Ja som si včera pozeral konkrétny región okolo Pretória, Johannesburgu, v ktorom omikron prvýkrát bol identifikovaný, a ten nárast je tam katastrofický. Nárast do tisíc percent v tom regióne počtu, počtu infikovaných v priebehu jedného týždňa, v priebehu siedmich dní, je niečo, keď sa nám rozmohne na Slovensku, tak budeme naozaj v stave nieže humanitárnej krízy, ale budú nám umierať ľudia na chodbách nemocníc. Budú nám zomierať doma, lebo nebude mať šancu pre neho prísť ani záchranka, lebo nebude miesto v nemocnici. Ešte raz hovorím. Viem, že sú v tejto sále ľudia, politici, ktorí nazývajú sami seba politikmi, ktorí sa budú tešiť vtedy, keď takto tá situácia na Slovensku bude vyzerať. A ja tu stojím pred vami práve preto, aby sme sa tejto situácii vyhli, aby sme urobili to, čo je v našich silách, aby sme sa pokúsili zachrániť stovky, keď nie tisícky životov dôchodcov, áno, tých pre mnohých z vás nehodných, hlúpych, ktorí sa nedali zaočkovať. A chcem vás presvedčiť tým, čo som už hovoril dneska dvakrát a poviem to tretíkrát, tí ľudia mnohí z toho nemôžu, za to nemôžu, že sa nedali zaočkovať. Jednoducho my sme neargumentovali dostatočne, my sme dostatočne nepresviedčali a prehrali sme ten argumentačný boj alebo súboj argumentov s ľuďmi, ktorí týchto dôchodcov strašili čipmi a bludmi. Preto my sme zodpovední za ich životy. My si tú zodpovednosť zo seba ako pilát nezmyjeme, aj keď by sme sa akokoľvek snažili. Jasné, že vy si kladiete otázku teda, že ako, ja radový poslanec som zodpovedný za to, že sme nevyhrali argumentačný súboj s konšpirátormi alebo antivaxermi. Priamo, samozrejme, že nie každý, jasné, možno, máme svoje Facebooky a podobne, ale možno sú to práve potom tá zodpovednosť, tá zdieľaná zodpovednosť pri takýchto kľúčových rozhodnutiach, kde môžme svojím rozhodnutím urobiť dobrú vec a ja naozaj verím a do poslednej chvíle budem veriť, že naši kolegovia zo strany SaS sa rozhodnú tú dobrú vec podporiť a aspoň pár z nich sa nájde, ktorí si povedia, že život dôchodcu za našu ochranu a pomoc určite stojí. Že si povedia, že ten dôchodca, ktorý podľahol tým bludom, možno za to nemôže, ale nám napriek tomu na jeho živote záleží, chceme ho chrániť a chceme pomôcť, aby sme tej ochrane pomohli. Tie dôvody sú, samozrejme, opakoval by som sa, ale asi aj si ich treba zopakovať, sú viaceré a to je to, že účinnosť vakcín najmä pri starších ľuďoch po šiestich mesiacoch dramaticky klesá. Dosahuje približne štvrtinovú ochranu alebo účinnosť voči tomu, ako bola tesne alebo teda pár týždňov po druhej vakcíne, a preto je nevyhnutná vlastne tretia dávka. Keď si poviete, že teraz dobre, tretia dávka bude zase biznis pre niekoho, pre nejakú farmaceutickú spoločnosť, no nebude, tie vakcíny máme v chladničkách. Tie vakcíny buď vyočkujeme, alebo ich vylejeme do Dunaja, lebo expirujú a na nič nám nebudú a žiaden život tým nezachránime. Niektorí z vás navrhovali aj teda rôzne iné mechanizmy, že návrh, myslím, že zo strany SMER-u, bol, že dajme tých 500 eur všetkým, že vtedy ten návrh podporia, ale to je naozaj, by som povedal, také opäť zahrávanie sa s nevedomosťou alebo spoliehanie sa na nevedomosť svojich vlastných voličov. Ja verím, že aj voliči SMER-u si uvedomujú, že náš návrh nie je o rozdávaní, náš návrh je o tom, aby sme motivovali tých ľudí, ktorí sa už rozhodli očkovať, aby sa preočkovali treťou dávkou, lebo je to najlacnejšia forma a najúčinnejšia forma, aby sme chránili nemocnice od pretlaku pacientov, ktorý tam dnes zažívame. Ak by sme dali každému dôchodcovi 500 eur, žiadnu motiváciu by sme k očkovaniu nemali. Mali by sme rovnako plné nemocnice, mali by sme rovnako zostresovaných zdravotníkov, mali by sme obrovské ekonomické škody z nasledujúcich vĺn a lockdownov. Obdobne, aj keď nie tak drasticky populistický návrh teda bol ten zo strany HLAS-u, 200 eur všetkým, 300 eur na očkovanie. Len platí to, čo som povedal predtým, obávam sa, že pri 300 eurách na očkovanie by tá motivácia bola natoľko slabá, že by sa nám zaočkovala možno len polovička z tých ľudí, ktorých môžme zaočkovať vyššou sumou. Preto ten návrh nieže odmietam preto, že by sme nechceli, ale preto, že by sa míňal účinku, ktorý tým sledujeme alebo cieľ, ktorý tým sledujeme. Zaregistroval som však návrh, ktorý, si myslím, že stojí za zváženie a viem sa za neho postaviť. Ten návrh spočíva v tom, že by sme nechali tú motiváciu za očkovanie 500 eur a do tohto návrhu, ktorý predkladám, by sme vsunuli samostatný paragraf 100-eurového bonusu na energie pre všetkých dôchodcov. Bez ohľadu na to, či sú zaočkovaní, alebo zaočkovaní nie sú. Áno, stálo by nás to približne 110 mil. v eur navyše, ale vyriešili by sme aj ten problém, ktorý tu niektorí z vás otvárajú, že dôchodcom treba pomôcť s energiami a zároveň by sme nezmenšili motiváciu zaočkovania. Ak si myslíte, že toto je cesta, ja som otvorený ako minister financií sa na túto otázku s vami baviť, na to však treba tento návrh zákona posunúť do riadneho konania, do prvého čítania a sme otvorení, áno, pridať nejaký bonus pre všetkých dôchodcov bez ohľadu na to, či budú zaočkovaní, alebo nebudú zaočkovaní, na energie. Sumu, ktorú som počul, 100 eur, zdá sa mi rozumná, je to 110 miliónov eur dôchodcom, ak si viete predstaviť hľadať dohodu na takomto nejakom návrhu, sme pripravení s vami rokovať. Ruka je podaná voči všetkým v tejto sále. Či to je SaS alebo ktorákoľvek opozičná strana alebo nezaradený poslanec. Keď zhrniem len pár tých dôvodov, ktoré som ešte nespomenul, prečo očkovať máme a prečo teda máme maximálne vyvinúť úsilie, aby sa nám čo najviac dôchodcov zaočkovalo, tak je to, samozrejme, hroziaci omikron a pripraviť sa na omikron. Potreba posilňujúcej dávky, keďže účinnosť výrazne klesá, čiže potreba preočkovať tých ľudí, ktorí boli dvomi dávkami, preočkovať ich treťou. Ďalší dôvod, že neočkovaný dôchodca alebo dávno očkovaný dôchodca je mimoriadne ohrozený tým, že jednoducho tá jeho imunita nie je dostatočná. Ďalší dôvod, prečo som chcel a snažil som sa to urýchliť tento návrh, bol ten, aby sme sa pokúsili preočkovať čo najviac dôchodcov ešte pred vianočnými sviatkami a Novým rokom, kde napriek odporúčaniam určite sa nájde mnoho príbuzných, ktorí prídu navštíviť svoju babičku, deduška a bol by som veľmi rád, aby ich prišli navštíviť v takom stave, že už ako tak chránení sú. Samozrejme, tým, ako je myslený tento návrh, že následne tých približne 500 mil. eur by sa dalo použiť vo všetkých tých dotknutých službách malých a drobných živnostníkov, tak je potreba špeciálne pomôcť najpostihnutejším sektorom, samozrejme, okrem tých troch bežných schém, ktoré naplno bežia. Potrebujeme výrazne zmenšiť tlak na nemocnice a zmenšiť stres zdravotníckych pracovníkov. Potrebujeme umožniť plánované operácie, keď budeme mať nemocnice vyťažené covidom a na smrť unavených lekárov a zdravotné sestry, potom to práve vyúsťuje do toho, že sa odkladajú plánované operácie, na čo môžu doplatiť zdravím a životom ďalší ľudia. Samozrejme, platí to, čo som povedal, očkovací poukaz bude môcť využiť senior priamo sám, môže sa s ním podeliť s kýmkoľvek, môže ho využívať jeho dieťa, jeho vnuk, môžu ho využívať naraz, môžu ho vymeniť so svojimi deťmi a vnúčatami za peniaze, je to čisto-čisto len na dohode v rámci rodiny, ale keď sa rozhodne, že si ho vymení za peniaze so svojím susedom, známym alebo úplne s neznámym človekom, že ho jednoducho predá, je to na ňom. Lebo peniaze za očkovací poukaz tak či tak na konci skončia v tých dotknutých sektoroch a štát ich preplatí len vtedy, kedy budú zaúčtované v ekase, to znamená, naozaj tá služba bola poskytnutá. Čiže ľudia sú úplne slobodní v tom, akým spôsobom by následne poukaz využívali a na jaké služby, inak povedané, keď sa niekto rozhodne, keď to preženiem, vymeniť poukaz za peniaze a za to ísť na nákup do potravín alebo zaplatiť energie, je to čisto-čisto jeho slobodné rozhodnutie. Za 500 eur sa dá ísť na týždeň, dvaja ľudia, nie síce honosnú v päťhviezdičkovom hoteli, honosný v päťhviezdičkovom hoteli pobyt, ale za 500 eur dvaja ľudia na sedem dní pobytu s polpenziu bez problémov vedia ísť na dovolenku. Ak sú to dvaja dôchodci, tak môžu ísť za 500 eur na pobyt do kúpeľov. Najmenší problém rozšíriť služby, kde sa to čerpať dá, na kúpele, aby teda bolo to viac ešte na mieru šité dôchodcom. Naozaj v tomto sme otvorení, tak ako návrh zákona je napísaný, tak dáva vlastne následne právomoc vláde určiť presné služby a podmienky, za akých sa môže čerpať a sme otvorení rôznym návrhom, s ktorými prídete. Platí, samozrejme, to, že čo som hovoril viackrát, týchto 500 mil. eur, ak by sa zaočkovalo, povedzme, že preočkovali všetci tí, čo majú tretiu dávku a následne aj nejakí noví by pribudli, či 400, 500 mil. eur, sú peniaze de facto a hovorím to ako minister financií s plnou vážnosťou, sú pre nás peniaze zadarmo. To sú peniaze, ktoré ušetríme na tom, že v budúcnosti nebudeme platiť mnohonásobne viac za zdravotnú starostlivosť a za odškodňovanie prevádzok zatvorených v lockdownoch. Keď dáme teraz, ušetríme viacnásobne viac v budúcnosti, čo by sme platili tak či tak. Čiže keď vás niekto straší, že toto je nezodpovedné rozhodnutie z vašej strany ako poslancov voči verejným financiám, presný opak je pravdou. Možno to zo strany tých ľudí, ktorí takto strašia, je ješitnosť alebo sleposť, alebo neviem, ako by som to nazval, ale možno bezcit voči dôchodcom a k ich životom. Každopádne sú to peniaze, ktoré ušetríme na tom, že do budúcna nebudeme musieť poskytovať zdravotnú starostlivosť v nemocniciach tým zaočkovaným dôchodcom a nebudeme musieť zatvárať ekonomiku. Opakoval by som sa, tých argumentov je určite viac, bol by som veľmi rád, aby ste dokázali tento návrh zákona posunúť do prvého čítania a zopakujeme ešte raz na konci, áno sme otvorení, ak chcete, aby sme pridali do znenia zákona aj priamu finančnú pomoc príspevok na energie dôchodcom, sme tomu otvorení to urobiť. Viem si predstaviť špeciálne okrem očkovacieho bonusu dať 100 eur na energie pre všetkých dôchodcov bez ohľadu na to, či sú zaočkovaní. Bude to, síce to nebude úplne návrh, ktorý ste predkladali vy z opozície, bude to niečo medzi tým, ale hlavne sa zachová tá motivácia, aby rozdiel za očkovanie bol dodatočných 500 eur, aby to bolo dostatočne efektívne, razantné a aby sme maximalizovali spoločnú pravdepodobnosť úspechu. Budem rád, ak sa nájdu hlasy zodpovedných poslancov v tejto sále, ktorí tomuto návrhu dajú šancu na život v prvom a následne aj v druhom čítaní, a na koniec ho spoločne schválite. Ak sa rozhodnete neschváliť, bude mi to veľmi ľúto, bude to vizitka každého jedného, kto ten návrh nepodporil, bude to svedomie každého jedného, kto ten návrh nepodporil a bude to jeho zodpovednosť. Je to de facto posledná šanca, aby sme zachránili stovky, keď nie tisícky životov. Veľakrát, áno, nevinných dôchodcov ktorí podľahli bludom, a my sme ich v tom nechali. Nebojovali sme dostatočne proti tým bludom a nechali sme, aby ich mysle a strachy ovládli ľudia, ktorí ich klamali, veľakrát len a len za účelom, aby na tom politicky získali. Pevne verím, že ako najvyšší zástupcovia štátu, priamo volení zástupcovia ľudí, budete cítiť zodpovednosť a doslova tlkot srdce každého jedného nevinného dôchodcu. Ďakujem veľmi pekne.